Document ID: 32015D0205

KOMISJONI RAKENDUSOTSUS (EL) 2015/205,
6. veebruar 2015,
millega muudetakse otsust 2006/415/EÜ teatavate kaitsemeetmete kohta seoses alatüüpi H5N1 kuuluva kõrge patogeensusega linnugripi puhanguga Bulgaarias
(teatavaks tehtud numbri C(2015) 699 all)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
võttes arvesse nõukogu 20. detsembri 2005. aasta direktiivi 2005/94/EÜ linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta, (3) eriti selle artikli 63 lõiget 3,
võttes arvesse Euroopa Parlamendi ja nõukogu 12. juuni 2013. aasta määrust (EL) nr 576/2013 lemmikloomade mittekaubandusliku liikumise kohta, millega tunnistatakse kehtetuks määrus (EÜ) nr 998/2003, (4) eriti selle artikli 36 lõiget 1,
ning arvestades järgmist:
(1)
Komisjoni otsuses 2006/415/EÜ (5) on sätestatud teatavad kaitsemeetmed, mida tuleb kohaldada, et hoida ära kõrge patogeensusega linnugripi levikut, sealhulgas A- ja B-piirkonna kehtestamine nimetatud haiguse puhangu kahtluse või kinnitust leidnud puhangu korral. Sellised piirkonnad on loetletud kõnealuse otsuse lisas.
(2)
Pärast alatüüpi H5N1 kuuluva kõrge patogeensusega linnugripi kinnitatud puhangut Bulgaarias võttis asjaomane liikmesriik kooskõlas otsusega 2006/415/EÜ kaitsemeetmed ning kehtestas kõnealuse otsuse artikli 4 kohaselt A- ja B-piirkonna.
(3)
Komisjon on koostöös Bulgaariaga need meetmed läbi vaadanud ja leidnud, et liikmesriigi pädeva asutuse kehtestatud A- ja B-piirkonna piirid on haiguspuhangu tegelikust asukohast piisavalt kaugel. Seepärast võib Bulgaaria A- ja B-piirkonna kinnitada ning kehtestada kõnealuse piirkondadeks jaotamise kestuse.
(4)
Bulgaaria A- ja B-piirkond tuleks loetleda otsuse 2006/415/EÜ lisas.
(5)
Otsuse 2006/415/EÜ lisa tuleks seega vastavalt muuta.
(6)
Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2006/415/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 6. veebruar 2015

Labels: 18
6